C 465/32
DA
Den Europæiske Unions Tidende
6.12.2022
Tirsdag den 3. maj 2022
66. minder Kommissionen og medlemsstaterne om Parlamentets beslutning af 15. februar 2017 om lavrisikopesticider af biologisk oprindelse (9) og understreger behovet for at støtte udviklingen af sikre, effektive og prismæssigt overkommelige alternative plantebeskyttelsesmidler og tilskynde til en bredere anvendelse heraf, navnlig ved at lette både godkendelsesproceduren for basisstoffer og udvidelsen af deres anvendelse som et vigtigt element i udviklingen af økologisk produktion; fremhæver nødvendigheden af at tilvejebringe betingelserne for lige adgang til økologiske plantebeskyttelsesmidler og gødning i medlemsstaterne; understreger, at forekomsten af pesticidrester i miljøet potentielt også kan påvirke økologiske produkter; 67. påpeger, at økologiske landbrugere, der garanterer høje miljøstandarder i produktionen, ikke må gøres ansvarlige for risici, der ligger uden for deres kontrol, og opfordrer Kommissionen til yderligere at fremme harmoniseringen af håndteringen af pesticidrester; 68. fremhæver betydningen af en tilstrækkelig tilgængelighed af økologiske frø, heterogent materiale og højtydende plantesorter, hjemmehørende sorter og lokalt tilpassede sorter af høj kvalitet; fremhæver deres potentiale med hensyn til at styrke modstandsdygtigheden mod plantesygdomme og konsekvenserne af klimaændringerne; tilskynder Kommissionen og medlemsstaterne til at øge deres indsats, herunder gennem specifikke tiltag, for at forbedre det økologiske frømarkeds funktionsmåde og mener, at overgangsperioder vil være nyttige med henblik herpå; opfordrer Kommissionen til at sikre, at der afsættes tilstrækkelige finansielle ressourcer til forskning i økologiske frø og dyreavl; 69. fremhæver betydningen af at støtte programmer til bevarelse og udvælgelse af lokale sorter, som på grund af deres robusthed er særligt velegnede til økologisk landbrug; understreger behovet for at støtte traditionel planteavl med henblik på udvikling af sunde og modstandsdygtige sorter samt behovet for moderne, bæredygtige og innovative metoder i forbindelse med udvikling af nye økologiske frø og landbrugspraksis, idet der opretholdes et højt beskyttelsesniveau for menneskers sundhed og miljøet; 70. fremhæver i den forbindelse den rolle, som videnskabelige innovationer inden for planteavl kan spille, navnlig med hensyn til at forbedre sorternes resistens, fremme mangfoldigheden af genetiske ressourcer og styrke fødevareproduk­ tionssystemerne, og minder samtidig om, at anvendelse af genetisk modificerede (GMO-) frø ikke er tilladt i økologisk landbrug; 71. støtter Kommissionens planer om at udvide EU's markedsobservatoriers analyser til økologiske produkter; understreger betydningen af at intensivere indsamlingen og forbedre tilgængeligheden af præcise og rettidige data, herunder på regionalt plan, om den økologiske sektor for bedre at kunne vurdere dens miljømæssige, økonomiske og sociale virkninger; 72. mener, at dette bør omfatte data om sektorens bidrag til miljømæssig bæredygtighed samt data om produktion, forarbejdning, forbrug, herunder i hotel- og restaurationsbranchen og i offentlige kantiner, om handel inden for EU og med tredjelande og om producentpriser og detailpriser, forbrugerpræferencer, forsyningskædestrukturer, merværdi og landbrugernes andel af forsyningskæderne; er overbevist om, at disse data er afgørende for at kunne udforme og overvåge EU's politik for økologisk produktion og træffe foranstaltninger til at rette op på uligevægten mellem udbud og efterspørgsel, evaluere forbrugs- og produktionstendenser og øge gennemsigtigheden af og tilliden til sektoren; 73. anerkender et fælles europæisk landbrugsdataområdes potentiale for at øge forbrugernes viden og tillid samt for at forbedre sporbarheden i den økologiske forsyningskæde; understreger, at det for at stimulere efterspørgslen er vigtigt at kunne identificere forbrugernes behov gennem relevante vurderinger; opfordrer medlemsstaterne til at kommunikere bedre om den økologiske sektors økonomiske resultater; opfordrer Kommissionen til at gennemføre omfattende undersøgelser og analyser af de konsekvenser, som en vækst i det økologiske landbrug ville have for såvel klimaændringerne som fødevaresikkerheden i EU; o o
o
74. pålægger sin formand at sende denne beslutning til Rådet, Kommissionen og medlemsstaternes regeringer og parlamenter.
(9)
EUT C 252 af 18.7.2018, s. 184.